RESOLUCIÓN do 20 de novembro de 2024, conxunta da Axencia Galega de Innovación e do Instituto Galego de Promoción Económica, pola que se adxudican as axudas da Resolución do 18 de xaneiro de 2024 pola que se establecen as bases reguladoras para a concesión, en réxime de concorrencia competitiva, das axudas destinadas a apoiar as misións de especialización intelixente de Galicia, no marco da Estratexia de especialización intelixente de Galicia RIS3 2021-2027, e se procede á súa convocatoria para o ano 2024 (código de procedemento IN856C).
Axencia Galega de Innovación — III. Outras disposicións — 28/11/2024

A Resolución do 18 de xaneiro de 2024, conxunta da Axencia Galega de Innovación e do Instituto Galego de Promoción Económica, estableceu as bases reguladoras e convocou, en réxime de concorrencia competitiva, as axudas destinadas a apoiar as misións de especialización intelixente de Galicia, cofinanciadas no marco do programa operativo Feder Galicia 2021-2027.
Os artigos 3 e 4 das bases reguladoras establecen os requisitos que deben cumprir as entidades beneficiarias para optar ás axudas.
Unha vez finalizada a revisión administrativa, os órganos instrutores formularon a proposta de inadmisión das solicitudes que non cumprían as exixencias contidas nas bases reguladoras, conforme o establecido no artigo 26.8 da convocatoria.
As solicitudes que resultaron admitidas foron obxecto do proceso de avaliación segundo os criterios de valoración establecidos no artigo 28 das bases reguladoras.
A Comisión de Selección prevista no artigo 27 das bases reguladoras reuniuse o día 4 de novembro de 2024 e elaborou unha relación, por orde decrecente de puntuación, das solicitudes que cumpren as condicións administrativas e técnicas para adquirir a condición de beneficiario. Esta relación inclúe a puntuación, o orzamento subvencionable e a subvención que corresponde ao proxecto global e a cada unha das entidades.
A competencia para resolver estas axudas correspóndelle conxuntamente á persoa titular da dirección da Axencia Galega de Innovación e á persoa titular do Instituto Galego de Promoción Económica, segundo o establecido no artigo 31.1 da convocatoria.
Mediante a Resolución do 15 de novembro de 2024, do presidente da Axencia Galega de Innovación, desígnase a persoa titular da Secretaría Xeral Técnica da Consellería de Educación, Ciencia, Universidades e Formación Profesional como órgano competente da Axencia Galega de Innovación para ditar as resolucións que correspondan no procedemento de concesión de subvencións ao abeiro da convocatoria de axudas destinadas a apoiar as misións de especialización intelixente de Galicia (código de procedemento IN856C).
Unha vez realizada a instrución do procedemento, á vista do informe emitido pola Comisión de Selección e por proposta dos órganos instrutores,
Primeiro. Conceder as axudas aos proxectos que figuran como anexo I a esta proposta, por orde decrecente de puntuación, con cargo ás aplicacións orzamentarias 09.A2.561A.770.0 e 05.A1.741A.770.0.
Segundo. Desestimar as solicitudes que figuran como anexo II a esta proposta por acadar unha puntuación inferior a 60 puntos, de conformidade co disposto no artigo 29.2 das bases reguladoras.
Terceiro. Inadmitir as solicitudes que figuran como anexo III a esta proposta polas causas que se detallan.
As axudas desta convocatoria están cofinanciadas pola Unión Europea ao abeiro do programa Galicia Feder 2021-2027, obxectivo político OP1, Unha Europa máis competitiva e intelixente, promovendo unha transformación económica innovadora e intelixente e unha conectividade rexional ás tecnoloxías da información e da comunicación, nas seguintes prioridades, obxectivos específicos e liñas de actuación:
• Prioridade 1.A Transición dixital e intelixente; obxectivo específico: RSO 1.1. Desenvolver e mellorar as capacidades de investigación e innovación e asimilar tecnoloxías avanzadas; liña de actuación L.A.1.1.02. Apoio para impulsar a definición e implantación de proxectos transformadores e de impacto en cadeas de valor estratéxicas no marco da S3 (misións) mediante a colaboración e transferencia entre os diferentes axentes do Sistema rexional de innovación.
• Prioridade 1.A Transición dixital e intelixente; obxectivo específico: RSO 1.3. Reforzar o crecemento sustentable e a competitividade das pemes e a creación de postos de traballo nestas empresas, tamén mediante investimentos produtivos; liña de actuación L.A.1.3.01. Apoio financeiro a proxectos de investimento empresarial, para promover o crecemento sustentable, a competitividade e a creación e mantemento de emprego.
Respecto aos tipos de intervención, nestas liñas prevense os seguintes:
• 028 Transferencia de tecnoloxía e cooperación entre empresas, centros de investigación e o sector do ensino superior.
• 021 Desenvolvemento empresarial e internacionalización das pemes, incluído o investimento produtivo.
As axudas propostas imputaranse ás aplicacións orzamentarias 09.A2.561A.770.0 e 05.A1.741A.770.0, nas cales existe crédito adecuado e suficiente nos orzamentos da Comunidade Autónoma de Galicia para o ano 2024.
Contra esta resolución, que non pon fin á vía administrativa, as persoas interesadas poderán interpoñer recurso de alzada ante a persoa titular da Presidencia da Axencia Galega de Innovación e/ou, de ser o caso, ante a persoa titular da Presidencia do Instituto Galego de Promoción Económica, no prazo dun mes contado a partir do día seguinte a aquel en que se publique esta resolución no Diario Oficial de Galicia.
Santiago de Compostela, 20 de novembro de 2024